b'\n_START_ARTICLE_\nAlvydas Nik\xc5\xbeentaitis\n_START_SECTION_\nBiografija\n_START_PARAGRAPH_\n1979\xe2\x80\x931984 m. Vilniaus universitete studijavo istorij\xc4\x85. Nuo 1984 m. dirbo Lietuvos istorijos instituto LDK istorijos skyriaus moksliniu bendradarbiu. 1992 m. kartu su Vladu \xc5\xbdulkumi prie Klaip\xc4\x97dos universiteto \xc4\xafk\xc5\xabr\xc4\x97 Vakar\xc5\xb3 Lietuvos ir Pr\xc5\xabsijos istorijos centr\xc4\x85, tapo jo direktoriumi. 1993\xe2\x80\x931998 m. buvo Klaip\xc4\x97dos universiteto Istorijos katedros ved\xc4\x97jas, 1998\xe2\x80\x932004 m. \xe2\x80\x93 Vakar\xc5\xb3 Lietuvos ir Pr\xc5\xabsijos istorijos centro mokslinis bendradarbis (nuo 2000 m. nepagrindin\xc4\x97se pareigose). 2000 m. sugr\xc4\xaf\xc5\xbeo dirbti \xc4\xaf Lietuvos istorijos institut\xc4\x85 vyriausiuoju mokslo darbuotoju; 2000 m. rugs\xc4\x97j\xc4\xaf \xe2\x80\x93 2008 m. lapkrit\xc4\xaf buvo Lietuvos istorijos instituto direktorius. Iki 2009 m. nepagrindin\xc4\x97se profesoriaus pareigose d\xc4\x97st\xc4\x97 Vilniaus Pedagoginio universiteto Istorijos fakulteto Lietuvos istorijos katedroje._NEWLINE_1988 m. Lietuvos istorijos institute apgyn\xc4\x97 istorijos mokslo kandidato (dabar \xe2\x80\x93 daktaro) disertacij\xc4\x85 \xe2\x80\x9eLietuvi\xc5\xb3 tautos kova prie\xc5\xa1 vokie\xc4\x8di\xc5\xb3 feodal\xc5\xb3 agresij\xc4\x85 XIV a. pirmojoje pus\xc4\x97je\xe2\x80\x9c, 1992 m. ji nostrifikuota. 1999 m. kovo 26 d. Vilniaus universitete apgyn\xc4\x97 humanitarini\xc5\xb3 moksl\xc5\xb3 habilitacin\xc4\xaf darb\xc4\x85 \xe2\x80\x9eIkikrik\xc5\xa1\xc4\x8dioni\xc5\xa1ka Lietuvos visuomen\xc4\x97 XIII\xe2\x80\x93XIV a.\xe2\x80\x9c._NEWLINE_Moksliniai interesai keit\xc4\x97si: pirma daugiausia tyrin\xc4\x97jo LDK ir Vokie\xc4\x8di\xc5\xb3 ordino XIII\xe2\x80\x93XV a. istorij\xc4\x85, v\xc4\x97liau susidom\xc4\x97jo vokie\xc4\x8di\xc5\xb3, lietuvi\xc5\xb3 ir lenk\xc5\xb3 santyki\xc5\xb3 istorija, nagrin\xc4\x97jo tautinio tapatumo problem\xc4\x85 viduram\xc5\xbeiais ir XX am\xc5\xbeiuje, tautini\xc5\xb3 ir politini\xc5\xb3 stereotip\xc5\xb3 bei \xc4\xafvaizd\xc5\xbei\xc5\xb3 kait\xc4\x85 nuo viduram\xc5\xbei\xc5\xb3 iki XIX\xe2\x80\x93XX a., ra\xc5\xa1\xc4\x97 LDK politin\xc4\x97s tautos klausimais. Pastar\xc4\x85j\xc4\xaf de\xc5\xa1imtmet\xc4\xaf tiria atminties kult\xc5\xabr\xc4\x85 ir politik\xc4\x85 Lietuvoje._NEWLINE_A. Nik\xc5\xbeentaitis buvo Lietuvos istorijos instituto mokslo tarybos narys (1992\xe2\x80\x932008 m.), \xc5\xa0iaur\xc4\x97s Ryt\xc5\xb3 Europos vokie\xc4\x8di\xc5\xb3 kult\xc5\xabros ir istorijos instituto (Nordost-Institut L\xc3\xbcneburg) mokslo tarybos (1992\xe2\x80\x932001 m.) narys, Vokietijos istorijos instituto Var\xc5\xa1uvoje (Deutsches Historisches Institut Warschau) mokslo tarybos (1999\xe2\x80\x932008 m.) narys, Tarptautin\xc4\x97s komisijos Vokie\xc4\x8di\xc5\xb3 ordino istorijai tirti (Internationale Historische Kommission zur Erforschung des Deutschen Ordens), Vakar\xc5\xb3 ir Ryt\xc5\xb3 Pr\xc5\xabsijos istorijos komisijos (Historische Kommission f\xc3\xbcr ost- und westpreu\xc3\x9fischer Landesforschung) narys, Baltijos istorik\xc5\xb3 komisijos (Baltische Historische Kommission) narys-korespondentas, 21st Century Trust fondo narys, Thomo Manno kult\xc5\xabros centro kuratoriumo pirmininkas (1995\xe2\x80\x932000 m.), Lietuvos nacionalinio istorik\xc5\xb3 komiteto prezidentas (2004\xe2\x80\x932013 m.)._NEWLINE_Jis yra 2005 m. \xc4\xafsteigto Lietuvos\xe2\x80\x93Vokietijos forumo ir 2006 m. \xc4\xafsteigto Vokietijos\xe2\x80\x93Lietuvos forumo valdyb\xc5\xb3 narys, keli\xc5\xb3 Lietuvos ir tarptautini\xc5\xb3 istorijos mokslo \xc5\xbeurnal\xc5\xb3 (tarp j\xc5\xb3 Zeitschrift f\xc3\xbcr Ostmitteleuropaforschung (Herderio institutas Marburge), Zapiski Historyczne (Torunes universitetas), Acta Historica Universitatis Klaipedensis (Klaip\xc4\x97dos universitetas), Lithuanian Historical Studies (Lietuvos istorijos institutas)) redaktori\xc5\xb3 kolegij\xc5\xb3 narys, Lietuvos auk\xc5\xa1tojo mokslo institucij\xc5\xb3 istorijos krypties doktorant\xc5\xabros komitet\xc5\xb3 narys, Lietuvos ir tarptautini\xc5\xb3 mokslo projekto koordinatorius._NEWLINE_1999\xe2\x80\x932000 m. A. Nik\xc5\xbeentaitis sta\xc5\xbeavosi Herderio institute, Marburge. Kelis kartus buvo Alexandro von Humboldto fondo stipendininkas._NEWLINE_A. Nik\xc5\xbeentaitis buvo vienas i\xc5\xa1 2012 m. bir\xc5\xbeelio 30 d. Vilniuje steigiamajame suva\xc5\xbeiavime Lietuvos intelektual\xc5\xb3 \xc4\xafkurto Jerzy Giedroyco dialogo ir bendradarbiavimo forumo iniciatori\xc5\xb3 ir nuo to laiko yra jo valdybos pirmininkas. Forumas veikia puosel\xc4\x97damas J. Giedroyco id\xc4\x97jas Lietuvos ir Lenkijos santykiuose._NEWLINE_2019 m. liepos m\xc4\x97n. laim\xc4\x97jo Lietuvos istorijos instituto direktoriaus konkurs\xc4\x85.'